b'\n_START_ARTICLE_\nMartin Mastnak (agronom)\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini profesorja gr\xc5\xa1\xc4\x8dine in latin\xc5\xa1\xc4\x8dine Martina in u\xc4\x8diteljice Pavle Mastnak rojene Mrevlje. Osnovno \xc5\xa1olo in gimnazijo je kon\xc4\x8dal v Celju, kjer je leta 1931 tudi maturiral. Agronomijo je \xc5\xa1tudiral na agronomski fakulteti v Pragi in na Kmetijsko-gozdarski fakulteti v Zagrebu ter tu 1936 diplomiral. V letih 1936\xe2\x88\x921941 je delal pri Zadru\xc5\xbeni zvezi Jugoslavije v Beogradu. Pred kapitulacijo Kraljevine Jugoslavije je bil mobiliziran v vojsko po kapitulaciji pa v Nem\xc4\x8diji v vojnem ujetni\xc5\xa1tvu. Po vojni je bil zaposlen na Sekretariatu za kmetijstvo, od 1954 v agrarnih slu\xc5\xbebah in od 1968 do 1977, ko se je upokojil, je vodil Kmetijski in\xc5\xa1titut Slovenije, vmes je dve leti delal tudi v Tuniziji in Al\xc5\xbeiriji. Objavil je okoli 74 \xc5\xa1tudij in razprav o gradnji kmetijskih obratov , posestev, kombinatov, hladilnic, zadrug, o organizaciji kmetijskih zavodov, in\xc5\xa1titutov in kmetijskih \xc5\xa1ol ter o na\xc4\x8drtovanju v poljedelstvu, hmeljarstvu in \xc5\xbeivinoreji. Leta 1950 je ustanovil \xc4\x8dasopis Socialisti\xc4\x8dno kmetijstvo (in gozdarstvo) in ga vodil do 1961.'